SCC มั่นใจกำไรทั้งปีนิวไฮ ฟุ้งสินค้ามีมาร์จิ้นสูง-ลดต้นทุนการผลิตได้
SCC คาดรายได้ Q3/58 ต่ำกว่า Q2/58 และอาจขาดทุนสต็อก หลังราคาผลิตภัณฑ์ปิโตรฯ ที่ลดลง อย่างไรก็ตามมองว่าผลประกอบการ Q4/58 จะดีขึ้น จึงยังมั่นใจกำไรทั้งปีนิวไฮ
24 ก.ย. 2558

นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย จำกัด (มหาชน) หรือ SCC เปิดเผยว่า บริษัทคาดว่ารายได้ในไตรมาส 3/58 จะลดลงจาก 1.14 แสนล้านบาทในไตรมาส 2/58 หลังราคาปิโตรเคมีปรับตัวลดลงตามราคาน้ำมันตลาดโลก และอาจจะบันทึกผลขาดทุนจากสต็อกผลิตภัณฑ์จากราคาผลิตภัณฑ์ปิโตรเคมีที่ลดลงด้วย
ขณะที่ส่วนต่าง (สเปรด) ราคาผลิตปิโตรเคมีคาดว่าจะอ่อนตัวลงจากระดับราว 812 เหรียญสหรัฐ/ตันในไตรมาส 2  แต่ยืนยันว่าทั้งปีนี้บริษัทจะยังคงทำกำไรสุทธิได้ในระดับสูงสุดเป็นประวัติการณ์
“ปกติผลประกอบการในไตรมาส 3 จะต่ำที่สุดเพราะเป็นช่วง Low Season สิงหาคมฝนตกลงมามาก ถนนเสียหายมาก ปิโตรเคมีราคาปรับลงรามราคาน้ำมันที่ลงไปมาก และก็มีStock Loss จากไตรมาส 2 ที่เรามี Stock Gain กว่า 900 ล้านบาท”นายกานต์ กล่าว
สำหรับแนวโน้มผลประกอบการในไตรมาส 4/58 จะดีขึ้นหลังจากที่รัฐบาลได้ออกมาตรการกระตุ้นเศรษฐกิจ ซึ่งขณะนี้ยังรอดูผลจากมาตรการดังกล่าว ก่อนที่จะทบทวนคาดการณ์การเติบโตของความต้องการใช้ปูนซิเมนต์ในประเทศในปีนี้ที่คาดว่าจะอยู่ระดับ 3%
ขณะที่ในส่วนกำไรสุทธิปีนี้ยืนยันว่าจะทำระดับสูงสุดเป็นประวัติการณ์ได้ เพราะมีสินค้านวัตกรรมใหม่ที่มีมาร์จิ้นสูง ประกอบกับสามารถลดต้นทุนการผลิตได้ อีกทั้งสเปรดปิโตรเคมียังอยู่ในระดับที่ดี นอกจากนี้ยอดขายในอาเซียนดีขึ้นทุกแห่งยกเว้นประเทศอินโดนีเซีย
ขณะที่ยอดขายในประเทศปีนี้มีสัดส่วน 60% จากปีก่อนมีสัดส่วน 62-63% แต่ในส่วนของรายได้ของบริษัทยังคงเป้าหมายที่ 4.87 แสนล้านบาท ใกล้เคียงปีก่อน โดยในช่วงครึ่งปีแรกปีนี้รายได้ลดลง 10% เทียบกับช่วงเดียวกันของปีก่อน เป็นผลจากราคาขายปิโตรเคมีลดลงไป 30% ขณะที่ปริมาณขายเพิ่มขึ้น 7-8%